11/1 2021

Roustvej 50

6800 Varde

Mail: vamsvarde@gmail.com

Tlf. 29 74 47 04

Kære Menighedsråd.  
  
Mens vi venter på forår og lysere tider, får I lige en lille hilsen fra VAMS. Som alle andre steder, har coronaen også sat en stopper for mange af de initiativer, som er søsat i dette regi. Jeg arbejder dog fortrøstningsfuldt videre, så vi har mere at tilbyde skolerne, når de igen vender tilbage til normale tilstande.   
Somsædvanligt bliver alle skolerne i Varde Provsti tilbudt at bestille de mange undervisningsmaterialer fra RAMS. I øjeblikket arbejder vi på at få vores udskolingsprojekt ”På tålt ophold” færdigt. Det er et projekt med lokalt islæt, da det tager udgangspunkt i De tyske flygtninge, som boede i Oksbøllejren fra 1945-1949.   
Ud over det, arbejder vi på salmesangsprojektet for 2021, som kommer til at handle om Gudsbilleder. Vi håber, at vi igen til november, får lov til at synge sammen med en masse dejlige børn - det manglede vi i 2020!  
I vores egen lille andedam her i Varde, er der flere ting, som er klar til at bruge på skolerne, og nye ting i skabelsesproces.  
Jeg har lavet et tilbud, som jeg kalder ”Engleværksted” til indskolingen, hvor jeg fortæller om engle i kristendom og Bibel, desuden skal hver elev dekorere deres egen engel. Trods corona har jeg nået at besøge fire skoleklasser, som tog godt imod tilbudet.   
Når foråret nærmer sig, håber jeg, at der er færre restriktioner, da jeg har et stort ønske om at tilbyde mellemtrinseleverne at komme på ”Påskevandring” i deres egen lokale sognekirke. Jeg har flere aftaler i hus, som jeg håber kan gennemføres. Jeg vil, når jeg har en aftale informere præsterne, og de er velkomne til at være med.

I støbeskeen arbejdes der på at lave en lille kuffert, som skoleklasser kan bruge, når de besøger, de mange kunstværker i Varde Garten. Mange klasser er alligvel i Varde til arrangementer på bibliotek, biografen osv. Derfor er det ment som et lille ekstra tilbud, så læreren sammen eleverne har mulighed for at udforske udvalgte kunstværker i den fine kunsthave.   
I februar måned er jeg med på de forskellige infomøder rundt om i Provstiet, hvor I kan høre mere om VAMS-arbejdet. Desuden håber jeg, at mange har lyst til at deltage i vores repræsentantskabsmøde, hvor I kan blive orienteret og få indflydelse på VAMS-arbejdet.

Med venlig hilsen

Lene Højris

Skole-kirke-konsulent